Röhej, de Kassai szarvashibái viszik előre a futballt
A magyar bíró szakmailag hét év alatt a csúcsról a kút mélyére esett: vett el gólt Eb-n, fújt el Real–Bayern BL-rangadót, ítélte meg most a legröhejesebb 11-est. Mindezek ellenére úgy néz ki, mindent túlél, sőt, tévedései technikai újítások bevezetésére ösztönzik a futball irányítóit.
A valaha volt legrosszabb büntetőítélet? Valószínűleg

– így értékeli a brit BBC Kassai Viktor szerdai hibáját, amikor a Manchester City–Sahtar Donyeck BL-csoportmeccsen 11-est adott a hazaiak javára, amikor támadójuk, Raheem Sterling gólhelyzetben földbe rúgott, és látványosan orra esett.

A jó szögben álló magyar bíró ellentmondást nem tűrően mutatott a büntetőpontra, a Sahtar-kapus, Pjatov a fejét fogta, és röhögött, a Sterlinget közel egy méterre lemaradva kísérő védő értetlenkedve nézett, nem tudta, mi történik.

Könnyű rekonstruálni a történteket: Kassai hátulról valószínűleg úgy látta, az ukrán Mikola Matyvijenko hátulról megkoccantotta Sterling lövésre lendülő lábát, és fújt.

„Sem az alapvonali bíró, sem a partjelző nem mentette meg a játékvezetőt" – emeli még ki a BBC, így nem maradt más, Gabriel Jesus odaállt, és berúgta a tizenegyest.

Sterling a meccs után sportszerűen nyilatkozott, annyira, hogy még Kassaitól is bocsánatot kért.

  Alá akartam nyesni a labdának, aztán nem tudom, mi történt. Nem éreztem, hogy hozzám értek volna, az én hibám volt. Elnézést a bírótól és elnézést a Sahtartól

– mondta a meccset Angliában közvetítő BT Sportnak.

Edzője, Pep Guardiola megemlítette, hogy játékosa szólhatott volna, nem történt semmi, nem is tetszik neki, ha így szereznek gólt, de tavasszal akkori ellenfelük, a Liverpool egyik játékosa sem szólt, amikor les miatt kritikus helyzetben elvettek a Citytől egy szabályos találatot.

A katalán edző közölte, azonnal tudták, hogy nem volt szabálytalanság, de Kassaival ezek után egyáltalán nem is foglalkozott, sokkal inkább a körülményekkel, feltéve a kérdést:

"hol van a videóbíró?"

„A játékvezetők réges-rég jelezték, hogy segítségre van szükségük. Nem akarnak hibázni. Segíteni kell nekik. Két, három, tíz másodperc meghozni a döntést (a videóbíróval)" – mondta Guardiola.

Kassainak nem lehetett videós segítsége szerdán, ugyanis az UEFA elnöke, Alexander Čeferin elutasította annak bevezetését erre a szezonra a BL-re.

Hiába vizsgázott a rendszer – többnyire – jelesre a nyári világbajnokságon, hiába alkalmazzák már több mint egy éve az olasz Serie A-ban és a Bundesligában, illetve augusztus óta a spanyol bajnokságban, illetve használják angol kupameccseken immár jó fél éve, a Bajnokok Ligájába nem kellett.

Mindez nem menti fel Kassait szarvashibája alól, de a reakciókból jól látszik, most, hogy a technikát sikerrel vezették be szerte Európában, már nem csak az embert veszik elő, mikor bűnbakot keresnek. Pár éve még a partjelzőre és az alapvonali bíróra mutogattak volna, aki Kassai első karrierferdítő hibájánál, a 2012-es Eb-n rosszul segítette a játékvezetőt – mert ugye köztudott, hogy a legjobb hazai futballbírónak nem a szerdai volt az első kirívó hibája.

Kassai, miután megkapta és jól levezette a 2010-es vb-elődöntőt, majd a 2011-es Barcelona–Manchester United BL-döntőt, a világ egyik legjobb bírójaként utazott a 2012-es Európa-bajnokságra.

Ott viszont a továbbjutást befolyásoló Anglia–Ukrajna csoportmeccsen beütött a krach, az angol John Terry jóval a gólvonal mögül húzott ki egy ukrán lövést. A labda bent volt, de Kassai alapvonali segítője, Vad II. István jelzésére nem ítélt gólt.

Anglia 1-0-ra nyert, Ukrajna kiesett a saját rendezésű Eb-jéről, Kassai a tornán több meccset nem vezethetett.

A sors fintora lehet, hogy szerdán újra ukrán csapatot sújtott Kassai, nem csoda, hogy az ukránok újfent ki is akadtak rá.

  Ő az ukrán csapatok gyilkosa. Hogy lehet, hogy ez a bíró még meccseket vezethet? Kassai sem videóval, sem videó nélkül nem való a Bajnokok Ligájába. Csak az UEFA nem látja, hogy alkalmatlan?

– írták a helyi újságok és weboldalak.

A kérdések jogosan merülnek fel, pláne, hogy Kassainak nem a hat évvel ezelőtti ukrajnai tévedése az egyetlen, és végképp pláne, hogy a FIFA, a nemzetközi futballszövetség a 2012-es eset óta el is felejtette Kassait.

A FIFA-nak nem kellett sem a 2014-es, sem a 2018-as világbajnokságra.

Még 2013 végén vezetett egy Mexikó–Új-Zéland vb-pótselejtezőt, illetve 2016 végén két jelentéktelenebb meccset a klub-világbajnokságon, ám nívósabb Európán kívüli meccset nem kapott, csak az európai szövetség alkalmazza. A 2012-es hibája után kis pihenőt kapott, de számítanak rá.

Annak ellenére is, hogy 2017 áprilisában Kassai totálisan félrefújta két sztárcsapat, a Real Madrid és a Bayern München BL-negyeddöntő-visszavágóját. 4-2-re, hosszabbításban győztek a spanyolok, Kassai a Bayernből egy embert úgy állított ki, hogy az nem is szabálytalankodott, a Realnak lesgólt ítélt meg, a Bayernnek büntetőt nézett el.

Összességében a Bayernt károsította, illetve ahogy a németek mondták, ütötte ki a Bajnokok Ligájából.

Sok szakértő, illetve exfutballista szerint az volt minden idők leggyengébb bírói teljesítménye a Bajnokok Ligájában.

A Bayernnel és a Manchester Uniteddel is BL-győztes Owen Hargreaves foglalta össze legtalálóbban Kassai akkori estéjét: 

  Egyszerűen minden kétes esetben tévedett.

A Bayern elnöke, Rummenigge még hetekig Kassairól nyilatkozott utána, és annyira megorrolt az UEFA-ra, hogy a BL-döntőre szóló jegyét is visszaadta.

Kassai 2017 tavaszán több meccset nem is fújhatott a BL-ben, de 2017 őszén, az új szezon első BL-körében máris újra pályán volt, az Olympiakosz–Sportingot vezette. Vagyis az UEFA-nál újra nem tudta elvágni magát. Ősszel kapott még egy BL-meccset, a Leipzig–Besiktast (1-2), utána viszont 11 hónapra megfeledkeztek róla a Bajnokok Ligájában.

Idén februárban akadt még egy Európa Liga-mérkőzése (Lyon–Villarreal 3-1), a vb-re ugye nem mehetett, de október elején újra összejött a BL-visszatérés.

Nem is akármilyen meccset, a Napoli–Liverpool rangadót kapta meg, amit nem is értett Carlo Ancelotti, az olaszok edzője. Ő edzette ugyanis a Bayernt, amikor Kassai elintézte őket Madridban, és azonnal szólt, hogy nem kérne többet a magyar bíróból. 

Többet nem tehetett, Kassai a mérkőzést jól lehozta, a Napoli 1-0-ra nyert, így Ancelotti sem reklamált tovább.

És most, novemberben jött a manchesteri Sterling-büntető.

Hogyan tovább? Nem tudni. Az viszont biztosnak tűnik, hogy Kassai az újabb hibájával ismét beírta magát a futballtörténelembe.

A futball humorérzéke abszurd: a 2012-es Kassai-hiba az angol–ukránon volt az utolsó katalizátora a gólkamera bevezetésének, vagyis hogy ne a bírónak kelljen megállapítania, áthaladt-e a labda a gólvonalon.

Angliában már 2014-ben elkezdték alkalmazni a rendszert, amiben a bíró az órájára kap egy jelet, ha a gólvonalat pásztázó kamera úgy látja, a labda a kapuba jutott. Ez a futball legfontosabb, de biztosan leghasznosabb újítása a piros lap, azaz a kiállítás bevezetése óta, tehát közel ötven éve.

A gólkamera azóta a videóbírós rendszer részévé vált, a VAR, vagyis a Video Assistant Referee, azaz maga a videóbíró pedig a játék legnagyobb és legnagyobb hatású újítása valaha.

Mint írtuk, az UEFA még tart tőle, a Bajnokok Ligájában nem is vezette be a technikát, ám Kassai szerdai röhejes tévedése után olyan erős lesz a lobbi, hogy nem elképzelhetetlen, már a tavaszi, kieséses BL-meccseken alkalmazni fogják.

Kassai hibája kellett, hogy az állapot tarthatatlanná váljon, vagyis rossz döntésének távolabbi és nagyobb hatása pozitív lesz.

Az pedig már Kassai személyes mázlija, hogy a Man. City–Sahtar 6-0 lett, még négy gól esett a büntetője után, vagyis az az egy gólocska szépen el is sikkad a fél tucat között.

Ja, ítélt még egy tizenegyest a Citynek, de az megadható volt.

Borítókép: MTI / Czeglédi Zsolt

Köszönjük, hogy minket olvasol minden nap!

Ha szeretnél még sokáig sok ilyen, vagy még jobb cikket olvasni az Indexen, ha szeretnéd, ha még lenne független, nagy elérésű sajtó Magyarországon, amit vidéken és a határon túl is olvasnak, akkor támogasd az Indexet!

Tudj meg többet az Index támogatói kampányáról!

Milyen rendszerességgel szeretnél támogatni minket?

Havi

Egyszeri

Mekkora összeget tudsz erre szánni?

2.000 Ft

4.000 Ft

6.000 Ft

Mekkora összeget tudsz erre szánni?

20.000 Ft

40.000 Ft

Egyéb

Ft

Támogatom az Indexet
bajnokok ligája Futball Sport kassai viktor játékvezető